
Докладна записка 
от
Георги Петров Дракалиев – общински съветник 

Уважаеми колеги,
През настоящата година се навършват 140 години от създаването на Българската армия и 100 години от края на Първата световна война. Това са важни годишнини, които ние, признателните потомци следва да отбележим подобаващо.
В Бургас все още няма паметник, посветен на загиналите бургазлии във войните за национално обединение. Повече от триста наши съграждани са дали живота си за свободата и освобождението на своите поробени братя, останали извън границите на Родината. Имената на тези герои се знаят и те трябва да бъдат помнени. Техните имена трябва да бъдат поставени на видно място като пример и повод за гордост на гражданите и гостите на Бургас.
Подходящо място за изписване на имената на загиналите бургазлии във войните за освобождение и национално обединение е в основата на Паметника на незнайния воин пред Военния клуб в Бургас.
             Видно от приложеното писмо на Министъра на отбраната, същият дава съгласие по паметника да бъдат извършени ремонтни, реставрационни и други дейности, съгласно чл.13 ал.2 от Закона за военните паметници, включително и в основата му да бъдат изписани имената на загиналите във войните за национално обединение 1912-1913 г. и 1915-1918 г, жители на Бургас. В бюджета на МО, обаче няма предвидени средства за това.
  Съгласно чл.3 ал.2 от Закона за военните паметници, този паметник е публична общинска собственост. Също така, съгласно чл.5 ал.1 от същия закон, общините се задължават да полагат грижи за военните паметници, намиращи се на тяхна територия.
              Мотивиран от горното, а също така и на основание чл.21 т.6 и т.8 от ЗМСМА и чл.3 ал.2, чл.5 ал.1 и чл.13 ал.2 от Закона за военните паметници, предлагам на Общински съвет – Бургас да вземе следното 

РЕШЕНИЕ:
              Да се отпусне сума в размер на 4 000 (четири хиляди) лева за извършване по Паметника на незнайния воин пред Военен клуб – Бургас, на ремонтни, реставрационни и други дейности, вкл. и в основата му да бъдат изписани имената на загиналите във войните за национално обединение 1912-1913 г. и 1915-1918 г, жители на Бургас. Средствата да бъдат отделени от издръжката на общинската администрация.
Прилагам писмо от Министъра на отбраната на Република България.

09.05.2018 г. 				С уважение: 
								Георги Дракалиев
